九日鳳凰寺
作者：韋驤
朝代：宋

paragraphs: 節物驚重九，區區尚山行。
固無登高約，遲明即修程。
下馬入古寺，榜懸鳳凰名。
來巢古所傳，至今得徽稱。
拂席坐其堂，耳目一以清。
歘然壯穉集，往往持盤甖。
問其何以至，云此謝秋成。
年年當此時，村落相經營。
薄具𤌭飣餖，所将惟至誠。
感此良自嘆，吾生殆如萍。
從仕徒衮衮，退亦無田耕。
去歲嘗爲客，今晨復遄征。
佳節眼前過，有酒難獨傾。
紫萸金菊花，何以爲芳馨。
豈如羣野人，蹄涔自紓情。
行矣姑勉強，義命心所明。